CELEX: 32019D2244
Language: bg
Date: 2019-12-16 00:00:00
Title: Решение за изпълнение (EС) 2019/2244 на Съвета от 16 декември 2019 година за даване на разрешение на Испания и Франция да прилагат специална мярка за дерогация от член 5 от Директива 2006/112/ЕО относно общата система на данъка върху добавената стойност

30.12.2019   
               
               
                  BG
               
               
                  Официален вестник на Европейския съюз
               
               
                  L 336/281
               
            
         РЕШЕНИЕ ЗА ИЗПЪЛНЕНИЕ (EС) 2019/2244 НА СЪВЕТА
         от 16 декември 2019 година
         за даване на разрешение на Испания и Франция да прилагат специална мярка за дерогация от член 5 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С писмо, заведено на 23 май 2019 г. и с писмо, задено на 17 юни 2019 г. в Комисията, Франция и Испания съответно поискаха разрешение да въведат специална мярка за дерогация от член 5 от Директива 2006/112/ЕО по отношение на изграждането на междусистемна електроенергийна връзка между Gatica в Испания и Cubnezais във Франция (наричана по-долу „специалната мярка“).
                  
               
                     (2)
                  
                  
                     В съответствие с член 395, параграф 2, втора алинея, от Директива 2006/112/ЕО, с писма от 10 септември 2019 г. Комисията препрати на другите държави членки исканията, отправени от Испания и Франция. С писма от 11 септември 2019 г. Комисията уведоми Испания и Франция, че разполага с цялата необходима информация, за да разгледа исканията.
                  
               
                     (3)
                  
                  
                     На 22 септември 2017 г. националният регулатор на пазара на електроенергия в Испания — Comisión Nacional de los Mercados y la Competencia, и националният регулатор на пазара на електроенергия във Франция — Commission de Régulation de l’Énergie, подписаха споразумение за финансиране на междусистемна електроенергийна връзка между Испания и Франция през Бискайския залив. Изграждането на междусистемната връзка беше поверено на операторите на електропреносните системи в Испания и Франция — Red Eléctrica de España и Réseau de transport d’Electricité. В това споразумение се предвижда разходите по проекта да бъдат поети поравно - 50 % от Испания и 50 % от Франция.
                  
               
                     (4)
                  
                  
                     Чрез специалната мярка междусистемната електроенергийна връзка между Gatica в Испания и Cubnezais във Франция ще се третира като намираща се 50 % в Испания и 50 % във Франция за целите на доставките на стоки и услуги, на вътреобщностното придобиване на стоки и на вноса на стоки, предназначени за нейното изграждане.
                  
               
                     (5)
                  
                  
                     При липсата на специална мярка би било необходимо за всяка доставка да се установява дали мястото на облагане се намира в Испания или във Франция в съотвегствие с принципа на териториалност.
                  
               
                     (6)
                  
                  
                     Според информацията, предоставена от Испания и Франция, специалната мярка ще опрости процедурата за събиране на ДДС, като отражението върху общия размер на данъчните приходи на Испания и Франция, събирани на етапа на крайното потребление, ще бъде пренебрежимо само малко. Поради това е целесъобразно да се разреши на Испания и Франция да прилагат специалната мярка.
                  
               
                     (7)
                  
                  
                     Дерогацията няма да има въздействие върху собствените ресурси на Съюза, формирани от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 5 от Директива 2006/112/ЕО, на Испания и на Франция се разрешава да разглеждат междусистемната електроенергийна връзка между Gatica в Испания и Cubnezais във Франция като намираща се 50 % на територията на Испания и 50 % на територията на Франция за целите на доставките на стоки и услуги, на вътреобщностното придобиване на стоки и на вноса на стоки, предназначени за нейното изграждане.
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресати на настоящото решение са Кралство Испания и Френската република.
         
         
            Съставено в Брюксел на 16 декември 2019 година.
            
               
                  За Съвета
               
               
                  Председател
               
               J. LEPPÄ
            
         
         
            (1)  OВ L 347, 11.12.2006 г., стр. 1.